हांगाच्या एमए चिदंमबरम स्टेडियमाचेर जाल्ले इंडियन प्रिमीयर लिगेचे (आयपीएल) सवे मॅचींत येजमान चेन्नय सुपरकिंग्सान लखनौ सुपर जायण्ट्साक 12 धांवड्यांनी हारयलो.
 चेन्नय सुपरकिंग्सान दिल्ले 218 धांवड्यांचे मोखीचो फाटलाव करतना लखनौन निर्धारीत 20 ओव्हरींनी 7 विकेटी वगडावन 205 धांवड्यो केल्यो.
 लखनौ वतीन ओपनर कायल मेयर्सान 53 धांवड्यांची खेळी केली. ताका सोडलो जाल्यार एकाय बॅट्समनाक व्हड खेळी करपाक जमली ना. मुखेली लोकेश राहुलान 20, मार्कस स्टॉयनीसान 21, निकोलस पुरनान 32, आयुष बोदाणीन 23 धांवड्यो केल्यो.
 चेन्नय सुपरकिंग्सा वतीन स्पिनर मोईन अलीन 26 धांवड्यो दिवन चार विकेटी घेतल्यो. तुषार देशपांडेक दोन जाल्यार मिचेल सॅण्टनरान एक विकेट घेतली.
 ते आदीं चेन्नय सुपरकिंग्साक ऋतुराज गायकवाड आनी डॅव्हॉन कॉनवे हांणी परतून एकदा बरी सुरवात करून दिली. दोगांयनी पयल्या स ओव्हरींनी 79 धांवड्यो केल्यो. लखनौच्या सगल्या बॉलराची बॉलींग दोगांयनी फोडून काडली. फाटले मॅचींत पांच विकेटी घेवपी मार्क वुडान लेगीत आपले पयले ओव्हरींत 15 धांवड्यो दिल्यो.
 ऋतुराजान 31 बॉलांनी तीन चवके आनी चार सक्यांचे मजतीन 57 धांवड्यो केल्यो अखेरेक ताका रवी बिश्नोईन बाद केलो. ते उपरांत कॉन्वेन 29 बॉलांनी 47 धांवड्यो केल्यो. हातूंत पांच चवके आनी दोन सक्यांचो आस्पाव आशिल्लो.
 शिवम दुबेन कांय आकर्शक शॉर्ट मारले. पूण, 16 बॉलांनी तीन सक्यांचे मजतीन 27 धांवड्यो करून तंबूंत परतलो. मोईन अलीन 13 बॉलांनी 19 धांवड्यांचें योगदान दिलें.
 बेन स्टोक्सान आठ धांवड्यांची खेळी केली. जाल्यार रवींद्र जडेजान तीन धांवड्यो केल्यो. धोनीन अखेरेक दोन सके मारले आनी तीन बॉलांनी 12 धांवड्यो करून बाद जालो. अंबाती रायुडून नाबाद 27 धांवड्यो केल्यो.
 लखनौ वतीन मार्क वुड आनी रवी बिश्नोई हांणी दरेकी तीन विकेटी घेतल्यो.
 लखनौन आपले पयले मॅचींत दिल्ली कॅपिटल्साक हारयिल्लो, जाल्यार चेन्नय सुपरकिंग्साक गुजरात जायण्ट्सा आड हार घेवची पडिल्ली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 